Налшыкрэ Амманрэ зэдэлэжьэнущ
Налшык къалэм и администрацэм и Iэтащхьэ Къуэдзокъуэ Мухьэмэд зи пашэ гуп иджыблагъэ щыIащ Иордан Хьэшимит пащтыхьыгъуэм и къалащхьэ, Налшык къалэм къуэш къыхуэхъуа Амман.
КъБР-м и лIыкIуэхэр Иорданием зэрыщыIа махуищым къриубыдэу Амман и унафэщI Бельтаджи Акель, сенаторхэм, къалэ советым хэтхэм яIущIащ икIи лъэныкъуитIым я зэдэлэжьэныгъэм къиубыдыну Iуэхухэм тепсэлъыхьащ. Къэбэрдей-Балъкъэрым икIа хьэщIэхэм Амман и щIыпIэ дахэхэр ирагъэлъэгъуащ, къэралым и щIыналъэ щхьэхуэхэм яшащ, зыщагъэпсэхуащ.
КъалитIым я унафэщIхэм Iэ щIадзащ Налшыкрэ Амманрэ зэрызэдэлэжьэнум теухуа зэгурыIуэныгъэм. Абы ипкъ иткIэ лъэныкъуитIыр къалэ хозяйствэм зегъэужьыным, жыгхэр хэсэным, дыкъэзыухъуреихь дунейр хъумэным зэрелэжь щIыкIэмкIэ зэхъуэжэнущ, апхуэдэу щэнхабзэ, спорт зэхыхьэ зэмылIэужьыгъуэхэр зэщIыгъуу къызэрагъэпэщынущ.
Налшык къалэ округым и администрацэм и пресс-IуэхущIапIэ.
